Karang sebuah tulisan dalam bahasa Sunda yang bernada takut dan panjangnya 1 paragraf.

Geus jadi kabiasaan kuring jeung kolot sarta duduluran kuring lamun geus wanci sareureuh budak, sarengsena solat isya berjamaah di tajug nu deukeut imah, ngarariung di tengah imah bari ngobrol ngaler ngidul. Samalah nini, emang jeung bibi kuring ge sok milu ngariung. Harita kabeneran nini teh keur ngadongkeun jalma anu sok munjung ka siluman. Kuring milu ngadengekeun bari geus lelenggutan tunduh. Ningal kuring nu lelenggutan, nini nitah kuring supaya geura ngampih ka enggon pikeun sare ti heula. Harita kuring sok sare jeung nini. Kulantaran dihayoh-hayoh wae dititah sare ti heula, kuring kapaksa ngoloyong ka enggon bari rada hemar hemir da inget keneh obrolan nini nu pikasieuneun. Kuring ngagoler bari disimbut ku samping kebat. Panon dipeureum-peuremkeun ge teu daek wae tunduh. Lila- lila saking ku keuheul jeung sieun nungguan nini teu daek wae nyusul ka kamer, kuring ceurik bari ditahan da sieun diseuselan ku nini, maklum nini teh rada galak. Kulantaran sieun kadenge ceurik, kuring ngegel samping satarikna tepi ka soeh. Kieu geuning rasana ari jadi jalma borangan. Kasiksa ku polah sorangan.